Flora
Flora, romersk gudinde for alt spirende og blomstrende. Romernes naboer havde lignende gudinder, og Flora hører formentlig til italisk religions ældste lag; hun havde sin egen flamen, Floralis (se flamines). 
Flora fik i 238 f.Kr. et tempel på Quirinalhøjen i Rom. Ved hendes kultfest, Floralia (28/4-3/5), opførtes dyrekampe og grovkornede mimer og danse.
I renæssancen blev Flora en yndet bogtitel for botanikere, fx Simon Paullis Flora Danica, Det er Dansk Urtebog (1648). Se også Fauna.